Na temelju članka 7. i članka 15., a u skladu s člankom 16. Statuta Zaklade Filozofskog fakulteta ,,MARULUS“ ( u daljnjem tekstu: Zaklada), Upravni odbor Zaklade, na 2. sjednici održanoj dana 3.5.2024. godine, donosi

**PRAVILNIK O MJERILIMA I POSTUPKU**

**DODJELE POTPORE ZAKLADE**

**FILOZOFSKOG FAKULTETA U SPLITU „MARULUS“**

**I. OPĆE ODREDBE**

**Članak 1.**

Ovim Pravilnikom propisuju se:

1. mjerila za dodjelu novčanih potpora studentima (u daljnjem tekstu: doktorandi) doktorskog studija Humanističke znanosti Filozofskog fakulteta u Splitu (u daljnjem tekstu: doktorski studij),

2. postupak dodjele,

3. prava i obveze korisnika sredstava.

**Članak 2.**

Iznos novčane potpore za naknadu troškova školarine, dijela školarine ili troškova vezanih uz realizaciju obveza na doktorskom studiju daje se doktorandima u obliku stipendije i nosi naziv: *Stipendija Zaklade Filozofskog fakulteta u Splitu* „*MARULUS*“ (u daljnjem tekstu: *stipendija*).

Stipendije se dodjeljuju u sljedećim kategorijama:

* stipendije za izvrsnost
* stipendije za doktorande nižeg socio-ekonomskog statusa

**Članak 3.**

Upravitelj Zaklade, zajedno s izvješćem i završnim računom za proteklu godinu, priprema i predlaže Upravnom odboru Zaklade prijedlog rasporeda i utroška sredstava proračuna za stipendije za narednu godinu (*financijski plan*).

Upravni odbor Zaklade ovlašten je tijekom godine preraspodijeliti sredstva, ovisno o raspoloživim sredstvima i drugim osobito važnim okolnostima.

Dodjela stipendija na doktorskom studiju ostvaruje se putem javno raspisanog natječaja.

Prilikom svakog raspisa natječaja od ukupnog broja stipendija koje se dodjeljuju definira se koliko stipendija se dodjeljuje za doktorande nižeg socio-ekonomskog statusa odnosno uvjeti pod kojima se kategorije stipendija mogu prenamjeniti u slučaju potrebe.

Stipendije se dodjeljuju prema odvojenim rang-listama za svaku pojedinu kategoriju.

**Članak 4.**

Ako Upravni odbor Zaklade ocijeni kako Zaklada raspolaže dostatnim financijskim sredstvima, predvidjet će financijskim planom i određena sredstva za novčanu pomoć doktorandima za naknadu troškova vezanih uz realizaciju obveza na studiju.

Sredstva te namjene mogu se dodijeliti za naknadu troškova:

* sudjelovanja s radom na znanstvenim skupovima (npr. trošak kotizacije, putni trošak, trošak smještaja),
* objave rada u znanstvenim časopisima (prijevod, lektura, trošak publiciranja),
* terenskog istraživanja vezanog uz temu doktorskog rada ili
* izrade, tiska i opreme doktorske disertacije.

Upravni odbor će, ovisno o okolnostima i sredstvima, posebno utvrditi kriterije i način dodjele sredstava za pomoć doktorandima za naknadu troškova vezanih uz realizaciju obveza na studiju.

**II. MJERILA I POSTUPAK DODJELE STIPENDIJA**

**Članak 5.**

Za dodjelu stipendije na doktorskom studiju, neovisno o kategoriji za koju se prijavljuju, mogu se natjecati doktorandi doktorskog studija koji ispunjavaju slijedeće opće uvjete:

1. svladavaju upisani studij bez ponavljanja godine;
2. prosjek ocjena u dosadašnjem studiranju iznosi 4,0 ili više;
3. sredstva za naknadu troška za koji se natječe studentu ne osigurava neka druga pravna osoba.

Odredba iz alineje a) ovog članka ne primjenjuje se na kandidate koji su upisali studij u akademskoj godini u kojoj se raspisuje natječaj za stipendije.

Kandidatima koji su upisali studij u akademskoj godini u kojoj se raspisuje natječaj za stipendije odredba iz alineje b) ovog članka odnosi se na prosjek ocjena na prethodno završenim studijima, na način da se računa ukupni aritmetički prosjek svih ocjena na prijediplomskom i diplomskom studiju odnosno na završenom integriranom prijediplomskom i diplomskom studiju ili dodiplomskom studiju.

Kandidatima za dodjelu stipendija s viših godina studija u smislu odredbe iz alineje b) ovog članka računa se težinski prosjek ocjena na doktorskom studiju.

**Članak 6.**

Kandidati za dodjelu stipendija rangiraju se temeljem uspjeha na studiju, a dodatnu prednost mogu ostvariti i rezultatima znanstveno-stručnog rada .

Među kandidatima koji su **ostvarili pravo upisa** na doktorski studij **u akademskoj godini u kojoj se raspisuje** natječaj za stipendije, prednost pri postupku rangiranja za dodjelu stipendije imaju kandidati koji imaju viši aritmetički prosjek svih ocjena na prethodno završenom prijediplomskom i diplomskom studiju odnosno na integriranom prijediplomskom i diplomskom studiju ili dodiplomskom studiju.

Dodatnu prednost u postupku rangiranja mogu ostvariti kandidati koji dokažu realiziranu znanstvenu produkciju u vidu znanstvenih radova objavljenih u znanstvenim časopisima kategorije a1, pri čemu se prednost ostvaruje među kandidatima čiji je ostvareni prosjek ocjena unutar margine od 0.3.

Kandidati za dodjelu stipendija za doktorski studij **s viših godina studija** vrednuju se temeljem ostvarenog uspjeha tijekom doktorskog studija.

Rangiranje za dodjelu stipendije među kandidatima s viših godina studija obavlja se po broju ukupno ostvarenih ECTS-a na doktorskom studiju.

Kandidat s dokazanom znanstvenom produkcijom u vidu znanstvenih radova objavljenih u znanstvenim časopisima kategorije a1 ostvaruje prednost u odnosu na ostale kandidate koji imaju jednak broj ostvarenih ECTS-a.

U situaciji kada tako rangirani kandidati imaju jednak broj ostvarenih ECTS-a, a nemaju objavljen znanstveni rad, dalje se rangiraju po ostvarenom težinskom prosjeku ocjena.

**Članak 7.**

Kandidati za dodjelu stipendija zbog nižeg socio-ekonomskog statusa moraju udovoljavati uvjete u pogledu visine dohotka po članu zajedničkog kućanstva, na način da trebaju dostaviti dokaz iz službene evidencije nadležne institucije kako ukupni dohodak ostvaren u prethodnoj kalendarskoj godini po članu njihova kućanstva ne prelazi 100% proračunske osnovice koja se svake godine utvrđuje odgovarajućim propisom.

Ako više kandidata od predviđenog broja stipendija za doktorande nižeg socio-ekonomskog statusa udovoljava uvjetima iz stavka 1. ovog članka, rangiraju se temeljem uspjeha na studiju, a primjenjujući na odgovarajući način kriterije propisane člankom 6. ovog Pravilnika.

**Članak 8.**

Ako dva ili više kandidata za stipendiju ostvaruju jednake uvjete utvrđene člankom 7.ovog Pravilnika, prednost ima kandidat koji do sada nije dobio stipendiju ove Zaklade za trošak školarine.

Ukoliko prilikom rangiranja dva ili više kandidata za stipendiju ostvaruje jednake uvjete po svim kriterijima, imaju jednake uvjete u smislu odredbi stavka 1. ovog članka, a raspoloživi broj stipendija je manji od broja tih kandidata, ukupni raspoloživi iznos stipendija po javnom natječaju za te kandidate dodjeljuje im se u jednakim dijelovima.

**III. NATJEČAJ**

**Članak 9.**

Javni natječaj za dodjelu stipendija raspisuje Upravni odbor Zaklade, u pravilu jednom godišnje i objavljuje ga na službenim mrežnim stranicama Filozofskog fakulteta u Splitu te na drugi pogodan način. Natječajem se utvrđuje broj raspoloživih stipendija s obzirom na kategoriju (za izvrsnost ili niži socio-ekonomski status), na njihovu namjenu (školarina ili troškovi vezano uz realizaciju obveza) te na godinu studija koja se izvodi sukladno važećem izvedbenom planu u toj akademskoj godini.

Natječaj za dodjelu sredstava za novčanu pomoć doktorandima za naknadu troškova vezanih uz realizaciju obveza na studiju raspisuje se jednom po akademskoj godini, a ostaje otvoren do iskorištenja sredstava predviđenih financijskim planom za tu akademsku godinu.

Upravni odbor Zaklade može osnovati posebno povjerenstvo koje će provesti natječaj, utvrditi rezultate i izvješće o tome podnijeti Upravnom odboru Zaklade koje donosi odluku o dodjeli stipendija.

**Članak 10.**

Natječaj sadrži:

* izvod iz Pravilnika o kriterijima i postupku dodjele stipendija,
* broj i namjena (sukladno čl. 9) raspoloživih stipendija;
* rok u kojem se podnosi zahtjev,
* naziv i adresu tijela kojem se podnosi zahtjev,
* popis dokumenata koje je kandidat dužan priložiti uz zahtjev,
* upozorenje da se nepotpuni zahtjevi neće uzimati u razmatranje,
* rok u kojem će kandidat biti obaviješten o rezultatu natječaja.

Nakon isteka roka za podnošenje prijava te razmatranja svih potpunih i pravodobnih prijava, utvrđuje se rang lista kandidata sukladno odredbama ovog pravilnika.

**IV. ODLUKA O DODJELI STIPENDIJE**

**Članak 11.**

Odluku o dodjeli stipendije donosi Upravni odbor Zaklade.

Odluka se dostavlja svim kandidatima, a može se objaviti na službenim mrežnim stranicama Filozofskog fakulteta u Splitu ili na drugi pogodan način.

U roku od osam (8) dana od dana primitka obavijesti o odluci, kandidati koji nisu ostvarili pravo na stipendiju mogu podnijeti pisani prigovor Upravnom odboru Zaklade i to samo iz razloga pogreške pri utvrđivanju propisanih općih uvjeta za dodjelu stipendije utvrđenih odredbama ovog pravilnika.

Prigovor se neće uvažiti ako je do pogreške pri utvrđivanju općih uvjeta došlo zbog nepotpune ili nepravodobne prijave kandidata.

Odluku o prigovoru donosi Upravni odbor Zaklade u roku od petnaest dana od dana isteka roka za prigovor.

**V. PRAVA I OBVEZE KORISNIKA SREDSTAVA**

**Članak 12.**

Sa svakim studentom kojem je dodijeljena stipendija Zaklada zaključuje ugovor o dodjeli stipendije kojim se reguliraju prava i obveze korisnika sredstava.

**VI. ZAVRŠNE ODREDBE**

**Članak 13.**

Ako neko pitanje nije riješeno ovim Pravilnikom, na odgovarajući će se način na njegovo rješavanje primijeniti odredbe Statuta Zaklade, Zakona o visokom obrazovanju i znanstvenoj djelatnosti, kao i odgovarajuće odredbe općih akata Ministarstva znanosti i obrazovanja.

**Članak 14.**

Ovaj Pravilnik stupa na snagu danom donošenja od strane Upravnog odbora Zaklade.

Klasa: 034-02/23-01/0001

Ur.broj: 2181-190-02-24-0006

U Splitu, 3. 5. 2024.

izv. prof. dr. sc. Ivan Basić

Upravitelj zaklade Filozofskog fakulteta u Splitu „Marulus“